*„Turi Latviju ieslēgtu savā sirdī. Turi to kā lielāko dārgumu, ko nedrīkst pazaudēt. Jo zaudējis Latviju,*

*tu zudīsi pats.” (J. Jaunsudrabiņš )*

**Vizuālās mākslas konkurss “Latvija manā sirdī”**

Konkursa nolikums

**Mērķis un uzdevumi**

Veicināt bērnos patriotismu un veidot izpratni par Latvijas vēsturi un valsts svinamajām dienām novembrī, apzināties savu latvisko identitāti un piederību valstij.

Rosināt bērnos un jauniešos radošu pašizteikšanos, apliecināt savu individualitāti, vienreizīgumu un prasmes vizuālajā mākslā.

Atlasīt interesantus un radošus zīmējums, konkursa noslēgumā rīkot labāko darbu izstādi.

**Konkursā piedalās bērni un jaunieši no Ludzas novada vispārējās izglītības iestādēm trīs vecuma grupās**

I grupa 1.- 4. klase

II grupa 5.-9. klase

III grupa 10.-12. klase

**Organizatori**

Zemessardzes 3. Latgales brigādes 32. kājnieku bataljons un Ludzas novada pašvaldība

**Konkursa laiks un vieta**

Konkurss norisinās no 2022. gada 17. oktobra līdz 2022. gada **7. novembrim** Ludzas novada vispārējās izglītības iestādēs.

**Konkursa nosacījumi**

1. Izveidot zīmējumu, kas vizuāli atspoguļo skolēna redzējumu par sevi kā daļu no Latvijas. *(Kas ir mana Latvija? Kas pirmais nāk prātā, dzirdot vārdu “Latvija”? Kā es saprotu piederību mūsu valstij? Kāpēc es mīlu Latviju? )*
2. Zīmējums var būt veidots brīvā tehnikā, krāsains vai melnbalts (grafika, akvarelis, datorgrafika, jauktā tehnikā u.c.). Maksimālais lapas izmērs - A4 formāts.
3. Zīmējuma otrajā pusē ir jānorāda autora vārds, uzvārds, skolotāja vārds, uzvārds, klase, skola, e-pasta adrese un kontakttālruņa numurs kontaktinformācijai.
4. **Iesniegtais darbs nevar būt salocīts vai citā veidā mehāniski bojāts.**
5. Zīmējumus iesniedz Ludzas novada Izglītības pārvaldē, Raiņa iela 16, Ludza, Ludzas novads, (pārvaldes vadītājas vietniecei Inesei Romanovai, 214. kab.), vai atstāj Ludzas novada klientu apkalpošanas centrā Raiņa ielā 16, Ludza, ar norādi *“Konkursam “Latvija manā sirdī””.*

**Vērtēšana**

Iesniegtos zīmējumus apkopo, izvērtē un uzvarētājus nosaka zīmējumu konkursa žūrija laikā no 2022. gada 8. novembra līdz 2022. gada 10. novembrim. Konkursa žūrija nosaka desmit uzvarētājus katrā vecuma grupā.

Konkursa žūrijas sastāvs: *Zemessardzes kapteinis Rinalds Broks, Ludzas novada Izglītības pārvaldes vadītājas vietniece Inese Romanova, J. Soikāna Ludzas mākslas skolas skolotāja Iveta Ladusāne un Ludzas novada Kultūras izpratnes un pašizpausmes mākslā jomas koordinatore Ineta Zvonņikova.*

Konkursa uzvarētāji tiks paziņoti 2022.gada 11. novembrī .

**Vērtēšanas kritēriji**

1. Darba atbilstība konkursa tēmai.

2. Idejas (kompozīcijas, krāsu, elementu saskaņa) oriģinalitāte.

3. Mākslinieciskais un tehniskais izpildījums.

**Zīmējumu konkursa uzvarētāju apbalvošana**

Katras grupas uzvarētājiem būs iespēja apmeklēt Zemessardzes 3. Latgales brigādes 32. kājnieku bataljonu, apskatīt militāro tehniku, ieročus un ekipējumu, kā arī noklausīties stāstījumu par zemessargu ikdienu. Katrai grupai tiks organizēts pārbrauciens ar bruņutransportieri “PATRIA”.

**Vēlam veiksmi! Paldies par atsaucību!**